The Nine Alignments/hu

A kilenc jellem egy fontos meghatározója Artograch világának. Jelen vannak a játékokban mint játékmechanika, valamint maga a világ leírásában is, mint több vallás része.

Törvényes Jó
A Törvényes Jó karakter úgy cselekszik, ahogy az egy jó embertől elvárható, vagy megkövetelhető. A gonoszok ellen elkötelezetten, fegyelmezetten és kímélet nélkül harcol. Igazat mond, betartja az ígéreteit, segít a rászorulóknak, s felemeli szavát az igazságtalanságok ellen. A Törvényes Jó karakter nem nézheti tétlenül, ha egy bűn büntetés nélkül marad.

A Törvényes Jó karakterek gyakran esnek konfliktusta a törvény és jó között, hisz bár nagyon szeretnék, hogy a kettő egy és ugyanaz legyen, sajnos mindig is lesznek olyan esetek, mikor egy a törvény nevében elkövetett igazságtalanság választásra kényszeríti őket.

Legjobb példa a Törvényes Jó karakterre egy csendőr, ki (talán kissé naív módon) úgy hiszi, hogy munkájával a világot egy szebb, jobb, és legfőképpen biztonságosabb hellyé varázsolja. Egy másik jó példa a Törvényes Jó karakterre egy igazságos király, ki oly törvényeket hoz, melyek elsősorban a gyengéket védik az erősebbek túlkapásaitól. Néha-néha jellemző a Törvényes Jó karakterekre, hogy a kellettnél szigorúbban, gyakran szószerint értelmezik a leírt törvényeket - ez pedig az út a Törvényes Semleges jellemhez.

Azért jó Törvényes Jó jellemet játszani, mert egyesíti a becsületességet a könyörülettel.

Semleges Jó
A Semleges Jó karakter a lehető legjobbat teszi, amit csak egy jó ember tehet. Életcélja, hogy segítsen másokon. Királyoknak, és nagyhatalmú varázstudóknak dolgoznak, de nem érzik úgy, hogy ezért a lekötelezettjeik lennének. A Semleges Jó karaktereket rendszerint "igaz jónak" szokták nevezni. A Törvényes Jó karakterhez hasonlóan a Semleges Jó karakter is arra törekszik, hogy az írott törvényeken alapuló (vagy velük szoros rokonságot mutató) erkölcsök betartásra kerüljenek, viszont nem jellemző rájuk a szóról szóra való, ultra-ortodox értelmezés - jóval jellemzőbb a már meglevő törvények kreaitív újraértelmezése a "nagyobb jó érdekében" - ez nem tévesztendő össze a Kaotikus Jó karakterek azon tendenciájával, hogy a saját erkölcsi iránytűjüket követik, hisz a Semleges Jó karakter még mindig egy már meglevő törvényt követ és akar betartatni, viszont nagyobbra értékeli a törvény szellemét mint a törvény betűit.

Jó példa a Semleges Jó karakterre az a jóindulatú átlagember, ki segít azon akin tud, és akár aktívan is részt vesz a sötétség elleni harcban, de csak nagyon extrém esetben nyúl illegális eszközökhöz "a nagyobb jó érdekében".

Azért jó Semleges Jó jellemet alakítani, mert az ember úgy tehet jót, hogy közben nem kötelezi el magát a társadalmi rend, a hatalom mellett, vagy éppen nem helyezkedik vele szembe.

Kaotikus Jó
A Kaotikus Jó karakter azt teszi, amit a lelkiismerete diktál neki, s nincs tekintettel arra, hogy mások mit várnak el tőle. A maga útját járja, de mindezt kedvesen, jóindulatúan teszi. A jóságban és a jogban hisz, de nem látja túl sok hasznát a törvényeknek és a szabályoknak. Gyűlöli, ha az emberek megpróbálják megfélemlíteni társaikat, és megmondani, hogy mit kell tenniük. A saját erkölcsi iránytűjüket követik, amely bár a jó útra vezeti őket, nem mindig egyezik a társadalmi elvárásokkal - a törvényekkel főleg nem.

A Kaotikus Jó karakterre a legjobb példa egy jószívű tolvaj, ki a gazdagtól lop hogy a szegénynek adjon; egy vándorló jótevő ki ingyen gyógyít betséget és oszt ételt; a jóindulatú vándor harcos, ki a törvényekre köpve szabadítja fel a zsnarokság alatt élőket (vagy a rabszolgákat). Száz szónak is egy a vége: a Kaotikus Jó karaktert nem érdeklik a törvények, hisz gyakran zsarnokság és elnyomás eszközeinek látják a törvényeket.

A Kaotikus Jellemet azért jó játszani, mert egyesíti a jó szívűséget a szabad akarattal.

Törvényes Semleges
A Törvényes Semleges karakter úgy cselekszik, ahogy azt a törvények, a hagyományok, vagy éppen a saját személyes erkölcsi kódexe diktálja. Mindenekfelett tiszteli a rendet és a szervezettséget. Egyaránt hihet a személyes rend eszméjében, és élhet ennek szabályai szerint, de hihet a mindenki számára fontos rendezettségben is, s ekkor egy erős, szervezett kormányzati rendszerben érzi jól magát. A Törvényes Semleges karaktereket gyakran "igaz törvényesnek" nevezik.

A Törvényes Semleges karakterre a legjobb példa egy csendőr, aki minden áron, szóról szóra be akarja tartani a törvényeket, s nem érdekli, hogy hány ártatlan szenved emiatt. Ellenben, ellentétben a Törvényes Gonosszal, a Törvényes Semleges nem szerez örömet ebből a szenvedésből - és ha tehetné, megtenne ő minden tőle tellhetőt hogy minimalizálja... viszont a törvény az törvény, és a törvény a fő. Egy másik jó példa Törvényes Semleges "karakterre" egy kutya, ki gazdája minden parancsát követi.

A Törvényes Semleges jellem vonzereje, hogy a karakter úgy lehet megbízható és becsületes, hogy nem tekinthetik vakbuzgónak.

Semleges Semleges
A Semleges Semleges jellem azt teszi, ami épp jó ötletnek tűnik. Nem érez erős késztetést, hogy az egyik oldal mellett döntsön, ha választania kell a gonosz és a jó, vagy a törvényes és kaotikus között. A semlegesség legtöbbször elfogulatlanságot és az előítéletek hiányát jelenti, s mintsem a semlegesség melletti elkötelezettséget. Ezek a karakterek úgy gondolják, hogy a jó épp annyira jobb, mint ahogy a gonosz. Mindezek mellett persze inkább választják a jó jellemű szomszédokat, vagy a jó uralkodókat. De még ezt figyelembe véve sem kötelezik el magukat amellett, hogy fenntartsák valamilyen egyetemes, elvont elv szerint a jó uralmát.

Persze van néhány olyan semleges karakter is, aki filozófiai alapokon tartja magát semlegesnek. Ők úgy tekintenek a jóra, gonoszra, törvényesre és kaotikusra, mint előítéletekre, s veszélyes szélsőségeknek tartják ezeket. A semlegességet tartják az arany középútnak, amely hosszú távon a leginkább kiegyensúlyozottnak tekinthető. A Semleges Semleges jellemeket rendszerint "igaz semlegesnek" nevezik.

A Semleges karakter előnye, hogy előítéletek és kényszerítő hatások nélkül játszható.

Kaotikus Semleges
A Kaotikus Semleges jellem a saját feje után megy. Első, és utolsó sorban is individualistának tekinthető. A saját szabadságát nagyra értékeli, és néha harcol is mások szabadságának megőrzéséért. Elkerüli a hatóságokat, zokon veszi, ha eltiltják valamitől és kétségbe vonja a hagyományok erejét. A Kaotikus Semleges jellem azonban nem törekszik a szervezettség elpusztítására valamiféle anarchista mozgalom tagjaként. Hogy ezt megtegye, valamiféle motivációra lenne szüksége, vagy a jó (Kaotikus Jó), vagy a rossz oldalról (Kaotikus Gonosz) - a Kaotikus Semleges karakterek inkább az "élj és hagyj élni" elv hívei. A Kaotikus Semleges jellemet igen gyakran "igaz kaotikusnak" is nevezik.

Fontos megjegyezni, hogy a Kaotikus Semleges karakter viselkedése gyakran megjósolhatatlan lehet, de ez nem jelenti azt, hogy teljesen véletlenszerű. Kisebb az esélye, hogy leugorjon a hídról, mintsem átmenjen rajta.

A legjobb példa a Kaotikus Semleges karakterre egy önfejű, öntörvényű, saját útját követő vándorló bárd, kinek legfontosabb a saját szabadsága; vagy pedig egy macska, hisz a macskák talán a leg öntörvényűbb állatok kik valaha léteztek.

A Kaotikus Semleges karaktert azért jó játszani, mert az igazi szabadságot jelképezi, nemcsak a társadalmi kötöttségektől mentes, hanem a "jótevők" vakbuzgóságától is.

Törvényes Gonosz
A Törvényes Gonosz jellemmel bíró gazemberek módszeresen megszereznek mindent a saját vezérelveiket követve, tekintet nélkül arra, hogy ezzel kit sértenek meg. Tetteik során figyelembe veszik a hagyományokat, a hűséget, és a rendet, de nem törődnek a szabadsággal, az élettel, vagy éppen a méltósággal. A szabályok szerint játszanak, de nem mutatnak szánalmat, vagy könyörületet. Jól érzik magukat egy hierarchikus rendben, s törekednek az uralkodói pozíció megszerzésére, de szívesen vállalkoznak szolgálatra is. Nem a tetteik alapján ítélnek meg másokat, hanem a fajuk, vallásuk, szülőföldjük, vagy társadalmi rangjuk szerint. Nem szívesen szállnak szembe a törvényekkel, vagy éppen szegik meg adott szavukat. Ez a kelletlenség részben természetükből következik, részben pedig abból, hogy végeredményben függnek attól a rendszertől, amely megvédi őket az erkölcsi alapú támadásoktól. Néhány ilyen gazember bizonyos tabukat is felállít magával szemben, például hogy nem ölhet hidegvérrel (de a megbízottjaira persze ez a szabály nem vonatkozik), vagy hogy nem okoz bántódást a gyerekeknek (erre is van más módszer). Úgy gondolják, hogy ezek a szabályok magasabb rendűvé teszik őket a többi, elvtelen gazfickó mellett. Az ármánykodó, ravaszkodó nemes, aki folyamatosan kiterjeszti hatalmát, és kizsigereli embereit Törvényes Gonosz jellemű.

Néhány gonosz jellemű lény éppolyan vakbuzgó módon követi el a gonosz cselekedeteket, mint például a lovagok a jót. Mindamellett, hogy ő maguk is élvezik, hogy szenvedést okozhatnak más embereknek, külön örömet okoz nekik, hogy a gonoszságot is terjeszthetik. Gonosz tetteiket igen gyakran valamilyen gonosz mester, vagy istenség parancsára követik el.

A Törvényes Gonosz a legveszélyesebb jellemek egyike, mert módszeresen, célzatosan tevékenykedik, s igen gyakran sikeres gonosztettet hajt végre.

Semleges Gonosz
A Semleges Gonosz gazfickó megtesz bármit, amit megtehet. Egyszerűen szólva csak magával törődik. Öljön bár sportból, haszonért, vagy kényelemből, nem ejt könnyeket áldozatai után. Nem kedveli a törvényeket, s nincsenek olyan illúziói, hogy a törvények, hagyományok, rendelkezések betartásával jobb, vagy nemesebb jellem lehetne. Másrészt nincs meg benne az a nyughatatlan természet sem, ami a konfliktusokat keresi, mint ahogy a Kaotikus Gonosz jellemek teszik. A bűnöző, aki ellopja amit akar, s ezért ölni is képes Semleges Gonosz karakter.

Néhány Semleges Gonosz ideálként állítja be a gonoszt, s önmagáért követ el ilyen tetteket, de leggyakrabban az ilyen gonosztevők valamilyen gonosz istenséget, vagy titkos társaságot szolgálnak. A Semleges Gonosz jellemekre használt leggyakoribb kifejezés az "igaz gonosz" megnevezés.

A Semleges Gonosz az egyik legveszélyesebb jellem, mert a színtiszta, tisztesség nélküli gonoszságot képviseli mindenféle ingadozás nélkül.

Kaotikus Gonosz
A Kaotikus Gonosz jellem bármit képes megtenni, amire csak kapzsisága, gyűlölete vagy pusztítás iránti vágya rákényszeríti. Forróvérű, erkölcstelen, önkényesen erőszakos és megjósolhatatlan személyiség. Egyszerűen teljes erővel törekszik bármire, amit megszerezhet, s ilyenkor kegyetlen, nem ismer irgalmat. Ha elkötelezi magát a gonoszság és a káosz terjesztése mellett, még rosszabbá válik. Szerencsére ötletszerű tervek alapján dolgozik, s bármely olyan csapat, vagy csoport amihez hajlandó csatlakozni meglehetősen gyengén szervezett. Általában is jellemző, hogy a Kaotikus Gonosz jellemek csak valamilyen kényszerítő erő hatására képesek együtt dolgozni, s a vezetőjük csak addig marad a helyén, amíg képes meggátolni az ellene irányuló cselszövéseket, gyilkos akciókat. A tébolyult mágus, aki valamilyen pusztító vagy őrült bosszútervet hajt végre Kaotikus Gonosznak tekinthető.

A Kaotikus Gonosz jellemet szokták még démoninak is nevezni, mert a démonok a Kaotikus Gonosz tökéletes megtestesítői.

A Kaotikus Gonosz azért a legveszélyesebb jellemek egyike, mert nemcsak az élet és a szépség elpusztítására törekszik, hanem annak a rendnek is az eltörlésére, amelyen a szépség és az élet alapszik.

Játékmechanika
A kilenc karakterjellem fontos része volt az FRPG-nek, hol minden karakternek kellett rendelkeznie egy jellemmel. A későbbi játékokban tervben volt a jellemek beiktatása, de erre soha nem került sor. A tervben levő 3D-s játékban az van tervben, hogy a karakter dinamikusan mozoghat - tettei alapján - rend és káosz, jó és gonosz közt.

Artograch vallásiban
A titanista vallásban és naturalista vallásban egyaránt jelen van fontos motívumként a 9 jellem.

A titanista vallás szerint a Törvényes Jó a legjobb jellem, hisz az erős rend, törvény és jogiság az alapja egy olyan társadalomnak, hol a jó uralkodik, és a gonosz a börtönben csücsül - a Kaotikus Jó öntörvényű emberek jelleme, kik az isteni törvények helyett saját törvényeiket veszik erkölcsi alapnak, mely nagyon veszélyes utakra viheti az embert - és mellesleg eretnekség is, hisz az ember személyes erkölcsi iránytűje nem biztos, hogy ugyanoda mutat, ahova az isteni akarat.

A naturalista vallás inkább a Semleges Jót tartja az ideálisnak. Mind a Törvényes Jót, mind a Kaotikus Jót naív emberek jellemének tartja. Az előbbit azért, mert előbb-utóbb mindenkinek az életében eljön a pillanat, hogy választania kell a törvény betartása és egy illegális jótett közt, ami vagy a Törvényes Semleges, vagy a Semleges Jó útra sodorja. Az utóbbit azért vetik el - ellentétben a gyakori sztereotípiával, hogy a naturalisták vagy erdőelfek a Kaotikus Jót tartják az ideálisnak - mert a jóindulat nem elég ahhoz, hogy valaki az erkölcsök bírája legyen, és az önbíráskodás előbb-utóbb csak rossz eredményeket fog hozni. A naturalista vallás inkább azt tartja ideálisnak, hogy valaki az isteni akaratot követve (azaz nem a saját erkölcsi iránytűjét) tartatja be a törvények szellemiséget, azaz védi azokat, kiket a törvény véd, és támadja azokat kiket a törvény támad, de nem támad olyan ártatlanokra, kik a törvény betűjét szegték meg.